Elisabeth Arnold (RV), 2001-10-09:
Jeg vil for det første sige om Venstres og De Konservatives forslag, nu mens ordførerne stadig væk er til stede, at det glæder mig, at det ikke indeholder bestemmelser om minimumsstraffe. Jeg har hørt her i dag, at både CD og Dansk Folkeparti ønsker minimumsstraffe for voldtægt, men jeg har tidligere hørt fru Birthe Rønn Hornbech på overbevisende vis redegøre for, hvorfor det er en meget dårlig idé.
Og jeg håber, at fru Birthe Rønn Hornbech på dette område vil bevare sin indflydelse i Venstres folketingsgruppe lang tid fremover.
For det første: Hvad gør Folketinget, hvis strafferammerne ikke udnyttes eller kun udnyttes i meget begrænset omfang?
Og for det andet: Skal andre landes traditioner bestemme dansk strafniveau?
Med hensyn til det første om strafferammerne har vi jo flere gange herinde diskuteret, at vi ikke kan tvinge domstolene til i enkelte sager at dømme på en bestemt måde.
Men det er åbenbart alligevel ikke nok.
Derfor håber vi, at vi med den formulering, der er gjort i dette lovforslag, kan få de afsagte domme op i niveau, vel at mærke hvis der er tale om forbrydelser, som faktisk overbeviser både dommerne og de forskellige aktører i retssystemet om, at det er det rigtige niveau at lægge sig på.
Det synes jeg i hvert fald ikke.
Vi har i forvejen en strafferamme, der er meget, meget høj, men som ikke udnyttes, og derfor mener jeg, det ville være halsløs gerning at sætte strafferammerne yderligere op.
Det vil ikke få domstolenes praksis til at ændre sig. Derfor mener jeg, at det, som justitsministeren har gjort her, må være det rigtige, nemlig at man skal lægge særlig vægt på nogle særlige aspekter, som man åbenbart tidligere har underprioriteret i afsigelsen af straffenes længde.
Den del af forslaget er vi fuldstændig enige i.
Det sidste punkt, som jeg vil nævne, nemlig spørgsmålet om, hvorvidt andre landes traditioner skal bestemme dansk strafniveau, hænger lidt sammen med den måde, som en del af debatten har kørt på i sommer.
Det vakte voldsomt røre i offentligheden, og i løbet af ganske få dage havde stort set alle politiske partier udtalt sig til fordel for en forhøjelse af strafniveauet for voldtægt i Danmark, fordi vi derved ville komme på niveau med, hvad man har i de øvrige europæiske lande.
Jeg har altid lært herinde, at man i de enkelte lande selv skulle fastsætte sin strafferetspleje og selv have sit retssystem, som man har tradition for, og som man har opbygget gennem årtiers, for ikke at sige århundreders hårdt arbejde gennem folkelig debat og gennem retsplejesystemets gradvise udvikling.
Pludselig bliver der skabt en stemning for, at nu skal vi altså have det samme strafniveau i Danmark, som man har i andre lande.
Det er i og for sig i orden.
Jeg tror, det er rigtigt, at de europæiske lande ligner hinanden så meget, at man bør have nogenlunde ensartede strafniveauer.
Men det skal altså være noget, vi gør frivilligt, og det gør vi også i det her tilfælde.
Men det er alligevel påfaldende, at vi ganske frivilligt i løbet af meget kort tid i en sommerdebats ophedede varme pludselig finder ud af, at nu ligner vi altså hinanden så meget i de europæiske lande, at vi bør have samme strafniveau for ensartede forbrydelser.
Det skal vi huske næste gang, vi har nogle af EU-modstanderne til at harcelere over, at EU skal til at bestemme, hvor højt strafniveau vi skal have i sager om menneskesmugling, i bedragerisager osv.
Så synes jeg, at man højt og tydeligt skal sige, at det er det, der er meningen.
Vi skal være ensartede, vi bestemmer selv, hvor ensartede vi skal være, men der er et ønske om, at vi skal have ensartede strafniveauer.
På et enkelte område har det undret mig, at man ikke har ønsket strafniveauerne helt fjernet, og det er for parvoldtægt, som er en forbrydelse, som i mange europæiske lande overhovedet ikke straffes, fordi man ikke anerkender, at man kan begå voldtægt over for en partner.
Vi har i Danmark haft en flot tradition for, at også i et partnerskab kan der være tale om voldtægt, og man kan altså straffe den mand, der har begået voldtægt mod en partner.
Det kan man ikke i adskillige andre europæiske lande, men der har ikke været nogle røster fra danske politikere om, at man skulle fjerne det strafbare i at begå parvoldtægt.
Sådan er der så meget.
Det Radikale Venstre støtter naturligvis justitsministerens forslag med en lille tilfreds konstatering af, at der altså er et ønske i den danske befolkning om at harmonisere strafniveauet for forbrydelser.